Kékszalag Roadshow: fókuszban a verseny és a biztonság

2018-ban ötvenedik alkalommal állnak a legendás tókerülő verseny, a Kékszalag rajtjához a hazai és külföldi csapatok. Az 50. Kékszalag Erste Nagydíj időpontja: 2018. július 26-28.

Európa leghosszabb és legnépesebb tókerülő versenyének szervezői, idén, amellett, hogy méltóképp szeretnék a fél évszázados jubileumi eseményt megünnepelni, két fő célt is kitűztek maguk elé: a versenyen indulók számát 600 fölé emelni és kiemelt figyelmet fordítani a hajósok és a verseny biztonságára.

A fenti két cél elérése érdekében a Magyar Vitorlás Szövetség (MVSz) együttműködő partnereivel és támogatóival közösen egy Kékszalag Roadshow megszervezését tervezi, melynek céljai:

* „Higgy magadban és indulj el az 50. Kékszalagon!”;
* a Kékszalag történetének megismertetése, a Jubileumi esemény beharangozása;
* a versenyen való indulás ösztönzése, a nevezés megkönnyítése;
* az edukáció, azaz a versenyzők felkészítése egy akár 48 óráig tartó túraverseny során várható kihívásokra és arra, hogy ezekre hogyan kell felkészülni, hogyan érdemes viszonyulni a versenyen feltételezhetően nagy számban rajthoz álló „rohanógépekhez”;
* a versenyen való biztonságos részvétel és általában a biztonságos hajózás feltételeinek kiemelése;
* az információk, tanácsok azoknak, akik bizonytalanok vagy kevesebbet indulnak vitorlásversenyeken;
* az Erste által támogatott jubileumi Kékszalag könyv népszerűsítése (A könyv címe: A Balaton 50. Kékszalagja);
* Higgy magadban pályázat: Higgy magadban és legyél ott az 50. Kékszalag legprofibb hajóin! 10 hajóra felkerülési lehetőség népszerűsítése.

A tervezett Kékszalag Roadshow 4 hétvégén át összesen 6 kikötőben kerül megrendezésre a Balaton körül.

A Kékszalag Roadshow keretében a tervek szerint elindul az #énkékszalagom fotójáték, előnevezést lehet majd leadni a versenyre, emellett a biztonságos hajózás és a biztonságos Kékszalag legfontosabb tudnivalóinak ismertetése is szerepel a programban. A Kékszalag Roadshow információs pultoknál lehet érdeklődni, továbbá Kékszalag Bárokban minden vwendég kaphat egy pohár sört vagy limonádét. A Roadshow az 50. Kékszalag Erste Nagydíj két fő támogatója az Erste Bank és az Audi is bemutatkozik.

A Kékszalag Roadshow állomásaira a szervező Magyar Vitorlás Szövetség és a verseny támogatói várják az adott kikötőhöz közel eső környező kikötők hajósait is. Ennek érdekében előzőleg meghívót juttatunk el a kikötőkön keresztük a bérlők számára.

Tervezett kikötők és vonzáskörzetük (kötőjellel a kikötő után) és időpontok:

**Június 16-17. BFYC**: Kenese Marina Port, Marina Fűzfő, további fűzfői kikötők, Aliga

**Június 23. Balatonföldvár/Bahart Regatta** – Balatonszemes, Zamárdi, Szántód, Balatonlelle, Balatonboglár, Balatonőszöd

**Június 24. Balatonlelle, BL** – Balatonfenyves, Balatonlelle, Balatonboglár Bahart-kikötő, Balatonszemes, Balatonföldvár, Balatonöszöd

**Június 30. Keszthelyi Yacht Kikötő** – Szigliget, Révfülöp, BalatonMária, Balatonfenyves

Július 1. Balatonfüred Vitorlás tér - összes füredi kikötő, Tihany

**Július 7-8. Alsóörs Bahart Regatta** - Alsóörs Marina, TVSK Alsóörs, Csopak, egyéb alsóörsi kikötők, Balatonalmádi